To rating profiler

Meget enig i at rating kan være et problem for de unge spillere, men jeg tror desværre, at det bliver svært at skjule ratingen, fordi en del unge spillere også spiller i herre rækkerne i ØBTU-serie eller Øst-Danmarksserien. Og de ”gamle” der møder de unge, vil jo gerne vide, hvorfor de taber 20 rating point til en ungdomsspiller.

Jeg har foreslået ØBTU, at spillere under 18 år skal have 2 rating profiler. Én der benyttes når de spiller i ungdomsrækkerne (og den kan jo så være usynlig) og én, når de spiller i seniorrækkerne, som skal være synlig.

Dermed løser vi også det problem, som mange ældre spillere oplever, nemlig at en ungdomsspiller med rating 1700 slår dem sikkert og nupper 20 rating point, når spilleren måske spiller til en rating på 2000. Dette sker jo, fordi den unge spiller tager pointene i seniorkampene, men deler dem så ud, når der spilles mod de andre unge spillere (som ikke spiller mod andre seniorer med højere rating). Problemet opstår jo fordi, de unge spillere er en slags lukket række, hvor de bytter point med hinanden, men hvor deres rating ikke rigtig viser deres rigtige niveau.

*Peter Westrup (54 år)*

*Amager*